Առաջնորդ Սրբազան Հայրը գիւղ ժամանելով դիմաւորւեց տեղի Հոգաբարձութեան անդամների եւ Ուրմիայի Գործակալական խորհրդի կողմից: Անմեղ երեխաների ձեռամբ տեղի ունեցաւ ծաղիկների մատուցում, որից յետոյ Սրբազան Հայրը օրհնեց գիւղի աղուհացը: Ապա, եկեղեցու մուտքին, փակ դռան դիմաց ծնրադիր, կատարեց դռնբացէքի խորհրդանշական արարողութիւնը, որից յետոյ, «զողորմութեան քո զդուռն բաց» շարականի երգեցողութեամբ, ժողովրդի հետ միասին մուտք գործեց ներս, սկսելու համար եկեղեցու օծման արարողութիւնը: